Шэкмэн Михаил и гъэсэнхэм я текIуэныгъэхэр
Тырныауз къалэм и «Геолог» спорткомплексым иджыблагъэ щекIуэкIащ зи ныбжьыр илъэс 17-м щIимыгъуа щIалэщIэхэм атлетикэ хьэлъэмкIэ я республикэпсо зэпеуэ.
Зэхьэзэхуэм щагъэува дыщэ медалу 8-м щыщу 4-р зыIэрагъэхьащ Нарткъалэ щыщ тренер цIэрыIуэ Шэкэм Михаил и гъэсэнхэм. Я хьэлъагъ елъытауэ зыхэта зэпеуэм я хьэрхуэрэгъу псоми щефIэкIащ Лысенкэ Сергей (кг 50-м нэс), ГъуэгулI Алий (кг 56-м нэс), Нэзэр Владислав (кг 62-м нэс), Дзыгъуанэ Ислъам (кг 77-м нэс) сымэ.
Килограмм 69-м нэс зи хьэлъагъхэм я деж бжьыпэр щиубыдащ тырныауздэс Датиев Георг. Ар и гъэсэнщ Дахкильгов Ченгиз.
Бахъсэн районым и цIэкIэ зэхьэзэхуэм хэта Хъупсырджэн Астемыр килограмм 85-м нэс зи хьэлъагъхэм ятекIуащ. А гуфIэгъуэр абы дегуэш и тренер Хьэмырзэ Аскэрбий.
ХьэтIохъущыкъуейдэс Iэпщэ Анатолэ и гъэсэн Тембот Алим килограмм 94-м нэс зи хьэлъагъхэм я зэпеуэм пашэныгъэр къыщихьащ.
Зэхьэзэхуэм кърихьэлIахэм ящыщу нэхъыбэ дыдэ къэзыIэтар килограмм 94-м щIигъухэм я зэпеуэм хэта, Зеикъуэ къуажэм къикIа ХьэфIыцIэ Муратщ. ТIэу бгъэдыхьэгъуэм ар килограмм 300-м (рывокым — 130-м, толчокым — 170-м) пэлъэщащ. Мурат и гъэсэнщ тренер цIэрыIуэ ХьэфIыцIэ Мухьэмэд.
Мы зэпеуэм къарикIуахэм япкъ иткIэ, щIалитхум спортым и мастерым и кандидатым и мардэр ягъэзэщIащ, адрейхэм разряд зэмылIэужьыгъуэхэр къахьащ.
Къэхъун Бэч.
